कहानी 'संझा' पर मिले रमाकांत स्मृति सम्मान के अवसर पर दिए गए अपने वक्तव्य में किरण सिंह ने कहा था, 'यहां बस इतना जान लीजिए कि मेरे लिए कहानी, वह आग है जो उस तरफ लगी हुई जंगल की आग को बुझाने के लिए, इस तरफ से लगा दी जाती है। मैं अपने को और दूसरों को नष्ट करने वाला मानव बम नहीं बनना चाहती। मैंने अपने क्रोध को रचनात्मकता में तब्दील किया है। मेरी कहानियाँ, सामंती सोच वाले समाज से, मेरा रचनात्मक प्रतिशोध हैं। मेरा व्यक्तिगत मत है कि स्त्री की अधिकांश क्रिया, क्रिया नहीं, प्रतिक्रिया होती है। स्त्री या तो रक्षात्मक रहती है या आक्रामक, वह सहज मनुष्य नहीं रहती। मेरे लिए कहानी, विकटतम स्थितियों में भी जिन्दगी जीने का लालच है। मैं अपनी कहानियों की शुरुआत नहीं जानती लेकिन अन्त जानती हूँ। विकटतम स्थितियों में भी मेरी नायिकाएँ न हारेंगी न मरेंगी। वे डरेंगी पर वे लड़ेंगी। ....नियति यदि बदनियति पर उतरी तो उसे मनुष्य के इस्पाती इरादों से टकराना होगा।